ལམ་གྱི་ངོ་བོ།
༄༅། །ཆོས་མངོན་མཛོད་ཀྱི་མཐའ་དཔྱོད་ཐུབ་བསྟན་
ནོར་བུའི་གཏེར་མཛོད་དུས་གསུམ་རྒྱལ་བའི་
བཞེད་དོན་ཀུན་གསལ་ལས་གནས་
དྲུག་པ་བཞུགས་སོ། །
ཟླ་མེད་དཀོན་མཆོག་གསུམ་དང་བླ་མ་ལྷ། 1 །
ཁྱད་པར་རྒྱལ་ཀུན་ཡབ་གཅིག་དབྱངས་ཅན་མར། །
གུས་པས་འདུད་དོ་ཐེག་གསུམ་འཕགས་པའི་ཡུལ། །
མངོན་རྟོགས་མ་ལུས་བདག་བློར་བཀྲ་པ་སྩོལ། །
ཤེས་བཞིན་མངོན་དུ་གྱུར་བཞིན་མངོན་རྟོགས་ཀུན། །འཆད་མི་ནུས་ཀྱང་འཇམ་མགོན་མིའི་ཟློས་
གར། །དམ་པའི་དྲིན་གྱིས་གོང་འོག་སོ་སོའི་ལུགས། །མ་ནོར་ཉུང་ངུས་འཆད་ལ་སྤྲོ་བར་གྱུར། །
གསུམ་པ་ཐོབ་བྱ་འགོག་ལམ་གྱི་བདེན་པ་གཏན་ལ་དབབ་པ་ལ། ལམ་གྱི་རྣམ་བཞག །དེའི་
རྟེན་གང་ཟག་གི་རྣམ་བཞག །ལམ་གྱི་ཁྱད་ཆོས་གཞན་བཤད་པ་དང་གསུམ། དང་པོ་ལ། ལམ་
གྱི་ངོ་བོ། དམིགས་པ། སྒོམ་ཚུལ་གསུམ། དང་པོ་ནི། བདེན་པ་མཐོང་དང་གོམས་པ་ལས། །ཉོན་
271

མཛོད་གནས་དྲུག་པ།
མོངས་སྤངས་པ་ཞེས་བཤད་བ། །སྒོམ་པའི་ལམ་ནི་རྣམ་གཉིས་ཏེ། །མཐོང་བ་ཞེས་བྱ་ཟག་པ་
མེད། །ཅེས་བྱུང༌། ཤེས་བྱ་ཆོས་ཅན། བདེན་པ་མངོན་སུམ་དུ་གསར་དུ་མཐོང་བའི་ལམ་དང་མཐོང་
ཟིན་རྒྱུད་ལྡན་དུ་སྒོམ་པར་བྱེད་པའི་སྒོམ་ལམ་གཉིས་བསྒོམ་པར་བྱས་པས་ཉོན་མོངས་པ་སྤངས་
པའི་སྟོབས་ཀྱིས་ཡེ་ཤེས་ཡོངས་ཤེས་ཀྱི་མིང་འཐོབ་སྟེ། དེ་ལྟར་ཡེ་ཤེས་དང་སྤངས་པའི་ཡོངས་
ཤེས་ཐོབ་ཚུལ་བཤད་ཟིན་པའི་ཕྱིར་ཏེ། བཅུ་ནི་སྒོམ་པས་སྤངས་བྱ་ཡིན། །ལྔ་ཡང་། ཞེས་དང༌།
འདོད་ན་སྡུག་བསྔལ་ལ་སོགས་པ། །མཐོང་བའི་རིམ་བཞིན་སྤོངས་པར་བྱེད། །ཅེས་པ་ལ་སོགས་
པར་བཤད་པའི་ཕྱིར། བདེན་པ་མངོན་སུམ་དུ་མཐོང་ཟིན་སྒོམ་པར་བྱེད་པའི་ཆ་ནས་བཞག་པའི་ཡེ་
ཤེས་དེ་སྒོམ་ལམ་གྱི་ངོ་བོ་དང༌། དེ་ལ་སྒྲས་བརྗོད་ཀྱི་དབྱེ་ན་གཉིས་ཡོད་དེ། ཟག་བཅས་འཇིག་
རྟེན་པའི་ལམ་གོམས་པར་བྱེད་པའི་འཇིག་རྟེན་པའི་སྒོམ་ལམ་དང་། ཟག་མེད་བདེན་པ་མངོན་
སུམ་དུ་རྟོགས་ཟིན་གོམས་པར་བྱེད་པའི་སྒོམ་ལམ་གཉིས་ཡོད་པའི་ཕྱིར། མཐོང་ལམ་ནི་ཟག་མེད་
འདས་ལམ་ཁོ་ན་ཡིན་ཏེ། ཁམས་གསུམ་གྱི་གཉེན་པོ་ཡིན་པའི་ཕྱིར།
མཐའ་ཅུང་ཟད་དཔྱད་ན། ཁ་ཅིག་ན་རེ། སྡུག་བདེན་ཡིན་ན། སྡུག་བསྔལ་ཡིན་པས་ཁྱབ་ཟེར་
ན། ཟག་བཅས་ཀྱི་ཚོར་བ་བདེ་བ་ཆོས་ཅན། སྡུག་བསྔལ་ཡིན་པར་ཐལ། སྡུག་བདེན་ཡིན་པའི་ཕྱིར།
དེར་ཐལ། འཁོར་བ་ཡིན་པའི་ཕྱིར། ཟག་བཅས་ཀྱི་ཕུང་པོ་ཡིན་པའི་ཕྱིར་རོ། །འདོད་མི་ནུས་ཏེ། བདེ་
བ་ཡིན་པའི་ཕྱིར། ཁ་ཅིག་མཐོང་ལམ་རྗེས་ཐོབ་ཡེ་ཤེས་ཡོད་ཟེར་ན། སྐད་ཅིག་མ་བཅུ་དྲུག་མཉམ་
བཞག་ཐུན་གཅིག་གིས་བསྡུས་པ་མ་ཡིན་པར་ཐལ། འདོད་པའི་ཕྱིར། ཁྱབ་སྟེ། བཅུ་དྲུག་པ་སྒོམ་ལམ་
ཡིན་པའི་ཕྱིར། ཡང་ཁ་ཅིག །ཟག་མེད་ཀྱི་འཕགས་ལམ་ལ་མཉམ་བཞག་གིས་ཁྱབ་ཟེར་ན་སྒོམ་ལམ་
རྗེས་ཐོབ་པའི་རྒྱུད་ཀྱི་མི་རྟག་སོགས་བཅུ་དྲུག་རྟོགས་པའི་འཕགས་ལམ་ཆོས་ཅན། དེར་ཐལ། དེའི་
ཕྱིར། ཁྱབ་པ་ཁས། རྟགས་གྲུབ་སྟེ། ལམ་བདེན་ཡིན་པའི་ཕྱིར། འདོད་མི་ནུས་ཏེ། རྗེས་ཐོབ་ཡེ་ཤེས་
ཡིན་པའི་ཕྱིར། ཡང་ཁ་ཅིག །མི་སྡུག་པའི་ཏིང་ངེ་འཛིན་དང༌། དབུགས་འབྱུང་རྔུབ་ཀྱི་ཏིང་ངེ་འཛིན་
272

ལམ་གྱི་དམིགས་པ་བདེན་བཞི།
གང་རུང་ཡིན་ན་བསམ་གཏན་གྱི་དངོས་གཞི་ལ་བརྟེན་པས་ཁྱབ་ཟེར་ན། བསམ་གཏན་བཞིའི་ཉེར་
བསྡོགས་ལ་བརྟེན་པའི་དེ་བཞི་རེ་རེ་ནས་ཆོས་ཅན། དེར་ཐལ། དེའི་ཕྱིར། ཁྱབ་པ་ཁས། རྟགས་གྲུབ་
སྟེ། དེའི་དབུགས་རྔུབ་པ་ལྔ་དང་མི་སྡུག་པ་དེ་ས་བཅུ་ལ་བརྟེན་པར་བཤད་པའི་ཕྱིར། གཞན་ཡང་དེ་
སྒོམ་པའི་འདོད་སེམས་ལ་ཏིང་ངེ་འཛིན་ཞིག་མེད་པར་ཐལ། དམ་བཅའ་དེའི་ཕྱིར། འདོད་མི་ནུས་ཏེ།
བསམ་གཏན་བཞིའི་དངོས་གཞི། བསམ་གཏན་ཁྱད་པར་ཅན་དང༌། ཉེར་བསྡོགས་བཞི་དང༌། འདོད་
སེམས་དང་བཅུ་ལ་བརྟེན་པའི་ཕྱིར། རྩ་བར། མི་སྡུག་མ་ཆགས་ས་བཅུ་དང༌། །ཞེས་གསུངས་པའི་
ཕྱིར། ཁ་ཅིག་མི་སྡུག་མ་ཆགས་ས་བཅུ་དང་ཞེས་པའི་དངོས་བསྟན་གྱི་ས་ཡིན་ན། ས་ལམ་གཉིས་
སུ་ཕྱེ་བའི་ས་ཡིན་པས་ཁྱབ་ཟེར་ན། ལམ་མ་ཞུགས་ཀྱི་མི་སྡུག་པའི་སེམས་རྟེན་གྱི་བསམ་གཏན་
གྱི་དངོས་གཞི་ཆོས་ཅན། དེར་ཐལ། དེའི་ཕྱིར། ཡང་ཁ་ཅིག །ཉན་ཐོས་འཕགས་པའི་རྟོགས་པ་སྔོན་
སོང་གི་བྱང་འཕགས་ཡོད་ཟེར་ན་ཉན་ཐོས་འཕགས་པ་ངན་སོང་དུ་སྐྱེ་བ་ཡོད་པར་ཐལ། དམ་བཅའ་
དེའི་ཕྱིར། ཁྱབ་སྟེ། གཉིས་སློབ་རིགས་ལས་ལོགས་ནས་ནི། །སངས་རྒྱས་སུ་འགྱུར། ཞེས་དྲོད་རྩེ་
ལས་ཐེག་ཆེན་དུ་འཇུག་པ་ཡོད་ལ་བཟོད་པ་ནས་མེད་པའི་རྒྱུ་མཚན་བསྐལ་ཆེན་གྲངས་མེད་གསུམ་
ཚོགས་ལམ་མན་ཆད་དུ་བྱེད་དགོས་པའི་རྒྱུ་མཚན་གྱི་ཡིན་པའི་ཕྱིར།
གཉིས་པ་ལམ་གྱི་དམིགས་པ་ལ། བདེན་བཞི་བཤད་པ་དང་། བདེན་གཉིས་བཤད་པ་གཉིས།
དང་པོ་ལ། དངོས་དང༌། ཟག་བཅས་ཐམས་ཅད་སྡུག་བདེན་དུ་བཤད་པ་གཉིས། དང་པོ་ནི། བདེན་
བ་དག་ནི་བཞིར་བཤད་དོ། །སྡུག་བསྔལ་ཀུན་འབྱུང་དེ་བཞིན་དུ། །འགོག་དང་ལམ་སྟེ་དེ་ལྟར་
ན། །དེ་དག་ཇི་ལྟར་མངོན་རྟོགས་རིམ། །ཞེས་བྱུང༌། ལམ་གྱི་དམིགས་ཡུལ་འཕགས་པའི་བདེན་
པ་དེ་ལ་བཞི་ཡོད་དེ། སྔར་བཤད་པའི་ཕྱིར་ཏེ། ཟག་མེད་ལམ་གྱི་བདེན་པ་དང༌། །ཞེས་དང༌། སོ་
སོར་བརྟགས་པའི་འགོག་པ་གང༌། །ཞེས་དང༌། སྡུག་བསྔལ་ཀུན་འབྱུང་འཇིག་རྟེན་དང༌། །ཞེས་པའི་
273

མཛོད་གནས་དྲུག་པ།
སྐབས་སུ་བཤད་པའི་ཕྱིར། དེ་བཞིའི་གོ་རིམ་ཡོད་དེ། སྡུག་བསྔལ་བདེན་པ་དང༌། ཀུན་འབྱུང་བདེན་
པ་དང༌།
དེ་བཞིན་དུ་འགོག་བདེན་དང་ལམ་བདེན་ཏེ་གོ་རིམ་དེ་ལྟར་མདོ་ལས་བཤད་པའི་ཕྱིར། རྩ་
བར། སྡུག་བསྔལ་ཀུན་འབྱུང་དེ་བཞིན་དུ། །འགོག་དང་ལམ་སྟེ་དེ་ལྟར་ན། །ཞེས་སོ། །གོ་རིམ་དེ་
བཞིན་དུ་སྟོན་པ་བདེན་པ་མངོན་པར་རྟོགས་པའི་རིམ་པ་ཡིན་ཏེ། བདེན་པ་སྔར་མངོན་པར་རྟོགས་
པ་དེ་སྔར་བསྟན་པའི་ཕྱིར་ཏེ། མདོ་ལས་བཤད་ཚུལ་ལ་སྐྱེ་རིམ་དང་མཐུན་པ་དྲན་པ་ཉེར་བཞག་བཞི་
དང་བསམ་གཟུགས་བརྒྱད་ལྟ་བུ་དང་བརྟགས་པ་དང་མཐུན་པར་ཡང་དག་པར་སྤོང་བ་བཞི་ལྟ་བུ་
དང༌། མངོན་རྟོགས་ཀྱི་རིམ་པ་རྣམས་ལས་འདི་ཕྱི་མའི་དབང་དུ་བྱས་པའི་ཕྱིར། རྩ་བར། དེ་དག་
ཇི་ལྟར་མངོན་རྟོགས་རིམ། །ཞེས་སོ། །དེ་ཡང༌། གཞི་བདེན་བཞི་ལ་དཔྱོད་པའི་གནས་སྐབས་དང༌།
བདེན་པ་ཡོངས་སུ་རྟོགས་པ་དེ་ཁོ་ན་བཞིན་དུ་མངོན་པར་རྟོགས་པའི་སྐབས་སུ་ཡང་གོ་རིམ་དེ་ལྟར་
རྟོགས་པ་ཡིན་ཏེ། དྲོད་སོགས་བཞི་ཀའི་དཔྱོད་པའི་སྐབས་སུ་དེ་ལྟར་དཔྱོད་པ་གང་ཞིག །མཐོང་
ལམ་གྱི་སྐབས་སུ་ཡང་མི་རྟག་སོགས་བཅུ་དྲུག་གི་གོ་རིམ་དེ་ལྟར་མངོན་པར་རྟོགས་པར་འགྱུར་
བའི་ཕྱིར། དང་པོ་གྲུབ་སྟེ། རང་འགྲེལ་ལས། ཇི་ལྟར་དཔྱོད་པའི་གནས་སྐབས་ན། །ཞེས་དང༌། གང་
སྤེལ་ལས། དོན་རྣམ་པ་གསུམ་པ་ལ་ཉེ་བར་ཡོངས་སུ་རྟོག་པ་ན་ཉེ་བར་གཟུང་ནས་དྲོ་བར་གྱུར་པ་
དང་། རྩེ་མོ་དང་། བཟོད་པ་དང་། འཇིག་རྟེན་པའི་ཆོས་ཀྱི་མཆོག་གི་བར་འདི་ནི་རྣམ་པར་དཔྱོད་ང
གནས་སྐབས་སོ། །ཞེས་གསུངས་པའི་ཕྱིར། དཔྱོད་པའི་རྣམ་གྲངས་ཡང༌། གང་སྤེལ་ལས། རྟོག་པ་
དང་རབ་ཏུ་བརྟག་པ་དང་། ངེས་པར་རྟོག་པ་ནི་རྣམ་གྲངས་སོ། །ཞེས་གསུངས་པའི་ཕྱིར། གཉིས་
པ་གྲུབ་སྟེ། གང་སྤེལ་ལས། དེ་བཞིན་དུ་རྣམ་པར་དཔྱོད་པའི་གནས་སྐབས་ན་བདེན་པ་རྣམས་ཇི་
ལྟར་མཐོང་བ་དེ་ཁོ་ན་ལྟར་རྣམ་པར་རྟོག་པ་གཞན་པ་དེ་དག་གི་གེགས་མངོན་པར་རྟོགས་སོ། །ཞེས་
གསུངས་པའི་ཕྱིར། མངོན་པར་ཡང་དག་པར་རྟོགས་པའི་དོན་ཡང་མཐོང་བ་ལ་“མངོན་དུ་ཕྱོགས་
1 སྦག་ས། མངོན་སུམ་རྟོགས་པའི་མངོན་པར།
274

ལམ་གྱི་དམིགས་པ་བདེན་བཞི།
པའི་མངོན་པར་དང་ཡང་དག་པར་ཞེས་པའི་དོན་བདེན་པ་དང༌། རྟོགས་པ་ཁོང་དུ་ཆུད་པ་ལ་བྱེད་པའི་
ཕྱིར། ཕར་ཚད་དབུ་མའི་སྐབས་དང་མི་འདྲའོ། །འདིའི་གོ་རིམ་རྒྱུད་བླ་མ་ལྟར་མདོ་ལས་ཀྱང་བཤད་
དེ། མདོ་ལས། ཡན་ལག་བཞི་དང་ལྡན་པའི་སྨན་པ། ནས། བཞི་པོ་གང་ཞེ་ན་ནད་ལ་མཁས་པ་ཡིན།
ནད་ཀྱི་གཞི་ལ་མཁས་པ་ཡིན། ནད་སྤངས་པ་ལ་མཁས་པ་ཡིན། ནད་སྤངས་ནས་ཀྱང་ཕྱིས་མི་སྐྱེ་
བ་ལ་མཁས་པ་ཡིན་ནོ། །དེ་བཞིན་དུ་ཡན་ལག་བཞི་དང་ལྡན་པའི་དེ་བཞིན་གཤེགས་པ་དགྲ་བཅོམ་
པ་ཡང་དག་པར་རྫོགས་པའི་སངས་རྒྱས་ཀྱང་སྨན་པ་ཟུག་རྔུ་འབྱིན་པ་བླ་ན་མེད་པ་ནས་འདི་སྡུག་
བསྔལ་འཕགས་པའི་བདེན་པའོ། །ཞེས་གསུངས་པའི་ཕྱིར། དེས་ན་འདི་མངོན་རྟོགས་ཀྱི་ཡུལ་དང་
དམིགས་པ་གཙོ་བོར་འཆད་བྱེད་ཡིན་པས་མངོན་རྟོགས་སྐྱེ་རིམ་གཙོ་པོར་བཤད་ན་འོག་གི་མངོན་
རྟོགས་སྐྱེ་རིམ་དང་ཟློས་སྐྱོན་ཡོངས་པའི་ཕྱིར་དང༌། མཚམས་སྦྱོར་ལས་ཀྱང་དམིགས་པར་ཤིན་ཏུ་
གསལ་བའི་ཕྱིར། རང་འགྲེལ་ལས། བདེན་པ་མཐོང་བ་ལས་ཞེས་བཤད་པ་བདེན་པ་དེ་དག་ཀྱང་གང་
ཞིག་ཅེ་ན། བདེན་པ་དག་ནི་བཞིར་བཤད་དོ། །ཞེས་གསུངས་པའི་ཕྱིར།
གཉིས་པ་ནི། ཡིད་འོང་ཡིད་དུ་མི་འོང་དང༌། །དེ་ལས་གཞན་ཟག་བཅས་རྣམས་ཉིད། །སྡུག་
བསྔལ་ཉིད་གསུམ་ལྡན་པའི་ཕྱིར། །ཅི་རིགས་མ་ལུས་སྡུག་བསྔལ་ལོ། །ཞེས་བྱུང༌། ཚོར་བའི་ཕུང་པོ་
ཡིད་དུ་འོང་བ་བདེ་བ་དང༌། ཡིད་དུ་མི་འོང་བ་མི་བདེ་བ་སྡུག་བསྔལ་དང༌། གཉིས་པོ་དེ་ལས་གཞན་
ཚོར་བ་བཏང་སྙོམས་པ་དང་ཚོར་བ་གསུམ་པོ་མཚུངས་ལྡན་དང༌། མཚུངས་ལྡན་མ་ཡིན་པའི་ཟག་
བཅས་ཉེར་ལེན་གྱི་ཕུང་བོ་ཆོས་ཅན། སྡུག་བསྔལ་བ་ཞེས་བརྗོད་དེ། སྡུག་བསྔལ་གསུམ་ཅི་རིགས་
དང་ལྡན་པའི་སྡུག་བསྔལ་བའི་ཕུང་བོ་ཡིན་པའི་ཕྱིར་ཏེ། རང་འགྲེལ་ལས། ཚོར་བའི་ཕྱོགས་གཅིག་
སྡུག་བསྔལ་ཀྱི་རང་བཞིན་ཡིན་པ་དེའི་ཚེ་ཇི་ལྟར་ན་འདུ་བྱེད་ཟག་པ་དང་བཅས་པ་ཐམས་ཅད་སྡུག་
བསྔལ་ཞེས་བརྗོད་ཅེ་ན། ཞེས་གསུངས་པའི་ཕྱིར། སྐབས་འདིར་རྩོད་ཚུལ་མང་ལ། རང་འགྲེལ་ལས།
275

མཛོད་གནས་དྲུག་པ།
རེ་ཞིག་བདེ་པ་ལ་སྐུར་པ་འདེབས་པ་དེ་ལ་ཞེས་པ་འདིས་སློབ་དཔོན་ཨཱརྱ་དེ་བ་ཡང་བཀག་བར་བཞི་
བརྒྱ་པའི་འགྲེལ་བར་བཤད་དོ། །
276

བདེན་གཉིས་བཤད་པ།
གཉིས་པ་ནི། གང་ལ་བཅོམ་དང་བློ་ཡིས་གཞན། །བསལ་ན་དེ་བློ་མི་འཇུག་པ། །བུམ་ཆུ་བཞིན་
དུ་ཀུན་རྫོབ་ཏུ། །ཡོད་དེ་དོན་དམ་ཡོད་གཞན་ནོ། །ཞེས་བྱུང༌། ཀུན་རྫོབ་བདེན་པའི་མཚན་ཉིད་ཡོད་
དེ། གང་ལ་བཅོམ་པའམ་བློས་ཆོས་གཞན་སོ་སོར་བསལ་ན་དེར་འཛིན་གྱི་བློ་མི་འཇུག་པའི་ཆོས་
དེ་ཀུན་རྫོབ་བདེན་པའི་མཚན་ཉིད་དང༌། ཀུན་རྫོབ་ཏུ་ཡོད་ཚད་གཉིས་ཀ་ཡིན་པའི་ཕྱིར། དཔེར་ན་
བུམ་པ་དང༌། བུམ་ནང་གི་ཆུ་བཞིན་ནོ། །བུམ་པ་ནི་ཐོ་བས་བཅོམ་ན་བུམ་པའི་བློ་འདོར། བུམ་ཆུ་
ཡང་ཆུ་དེའི་ཁ་དོག་དྲི་རོ་རེག་སོ་སོར་བློས་བསལ་ན་ཆུར་འཛིན་གྱི་བློ་འདོར་བའི་ཕྱིར། དེ་གཉིས་
ཆོས་ཅན། ཁྱོད་ལ་ཀུན་རྫོབ་བདེན་པ་ཞེས་བརྗོད་པའི་རྒྱུ་མཚན་ཡོད་དེ། ཀུན་རྫོབ་ནི་ཐ་སྙད་པའི་
ཤེས་པ་ཉོན་མོངས་ཅན་དང་ཉོན་མོངས་ཅན་མ་ཡིན་པས་འཛིན་པ་ཡིན་ལ་དེའི་ངོར་བདེན་པའི་ཀུན་
རྫོབ་བདེན་པར་བརྗོད་པའི་ཕྱིར། གང་སྤེལ་ལས། ཇི་ལྟར་འཇིག་རྟེན་པ་གཞན་གྱིས་འཛིན་པ་དེ་ལྟར་
ན་ཀུན་རྫོབ་ཀྱི་བདེན་པ་ཡིན་ནོ། །ཀུན་རྫོབ་དང་ཐ་སྙད་བདེན་པ་ནི་ཀུན་རྫོབ་ཀྱི་བདེན་པའོ། །ཞེས་
དང༌། རྒྱལ་སྲས་མ་ལས་ཀྱང་། ཀུན་རྫོབ་ཀྱི་བདེན་པ་ཡིན་ཏེ། ཀུན་རྫོབ་ཀྱི་ཐ་སྙད་དེ་ཤེས་པ་ཉོན་
མོངས་ཅན་དང་ཉོན་མོངས་ཅན་མ་ཡིན་པས་འཛིན་པས་ན་“ཀུན་རྫོབ་པའོ། །ཞེས་གསུངས་པའི་
ཕྱིར། རང་འགྲེལ་ལས་ཀྱང་དེ་དག་ཁོ་ན། ནས། ཡིན་ནོ། །ཞེས་སོ། །ཀུན་རྫོབ་ཏུ་ཡོད་ཚད་ཀྱང་
གྲུབ་སྟེ། ཐ་སྙད་དུ་ཡོད་པ་དེ་དེ་ཡིན་པའི་ཕྱིར། རྒྱལ་སྲས་མ་ལས། ཀུན་རྫོབ་ཏུ་ཡོད་དེ་ཞེས་བྱ་བ་
ནི་ཐ་སྙད་དུ་ཡོད་པའོ། །ཞེས་གསུངས་པའི་ཕྱིར། དབྱེ་ན་གཉིས་ཡོད་དེ། དབྱིབས་ཀྱི་ཀུན་རྫོབ་བུམ་
སོགས་དང་། ཚོགས་པའི་ཀུན་རྫོབ་ཆུ་སོགས་གཉིས་ཡོད་པའི་ཕྱིར། ཡང་གཉིས་ཡོད་དེ། ཀུན་རྫོབ་
གཞན་ལ་བསྟེན་པ་དང༌། རྫས་གཞན་ལ་བསྟེན་པ་གཉིས་ཡོད་པའི་ཕྱིར། དོན་དམ་བདེན་པའི་མཚན་
1 སྡེ་པར། རྒྱལ་སྲས་མ་ལས། ཀུན་རྫོབ་བདེན་པའོ། །
277

མཛོད་གནས་དྲུག་པ།
ཉིད་ཡོད་དེ། བཅོམ་པ་དང་བློས་བསལ་བ་གང་རུང་གི་དེ་འཛིན་པའི་བློ་མི་འདོར་བའི་ཆོས་དེ་དེའི་
མཚན་ཉིད་ཡིན་པའི་ཕྱིར། རྩ་བར། དོན་དམ་ཡོད་གཞན་ནོ། །ཞེས་སོ། །མཚན་གཞི་གཟུགས་དང་
ཚོར་བ་དང་འདུ་ཤེས་དང་སེམས་པ་སོགས་ཀྱི་སེམས་བྱུང་རང་སྐྱ་བ་རྣམས་དོན་དམ་བདེན་པ་ཡིན་
ཏེ། དེ་དག་བཅོམ་པ་དང་བློས་བཤིག་ཀྱང་གཟུགས་དང་ཚོར་སོགས་ཀྱི་བློ་མི་འདོར་བའི་ཕྱིར་ཏེ།
རང་གི་མཚན་ཉིད་ཀྱིས་གྲུབ་པའི་ཕྱིར། རྒྱལ་སྲས་མ་ལས། ཚོར་བ་དང་འདུ་ཤེས་དང་སེམས་པ་
ལ་སོགས་པ་ཡང་རྫས་སུ་ཡོད་པ་ཁོ་ནར་ལྟའོ། །ཞེས་གསུངས་པའི་ཕྱིར། དེ་དོན་དམ་དུ་ཡོད་པའི་
ཚད་ཀྱང་ཡིན་པའི་ཕྱིར། ཚོར་བ་སོགས་ཆོས་ཅན། ཁྱོད་ལ་དོན་དམ་བདེན་པ་ཞེས་བརྗོད་པའི་རྒྱུ་
མཚན་ཡོད་དེ། དམ་པ་འཕགས་པའི་ཡེ་ཤེས་ཡིན་ལ། དེའི་དོན་དུ་ཡོད་པས་དོན་དམ་པ་དང༌། བདེན་
པ་ཞེས་བརྗོད་པའི་ཕྱིར། རང་འགྲེལ་ལས། དེ་ནི་དོན་དམ་པར་ཡོད་པའི་ཕྱིར། དོན་དམ་པའི་བདེན་
པ་ཞེས་བྱའོ། །ཞེས་དང་། གང་སྤེལ་ལས། དམ་པ་ཞེས་བྱ་བ་ནི་འཇིག་རྟེན་ལས་འདས་པའི་ཡེ་ཤེས་
ཏེ། དེའི་དོན་དུ་ཡོད་པའི་ཡུལ་ནི་དོན་དམ་པའོ། །ཞེས་གསུངས་པའི་ཕྱིར། དབྱེ་ན་གཉིས་ཡོད་དེ།
གཟུགས་ཚོར་སོགས་རང་མཚན་གྱི་འདུས་བྱས་དང༌། འདུས་མ་བྱས་གཉིས་ཡོད། འདུས་བྱས་
རང་མཚན་ལའང་ལྔ་ཡོད་དེ། རང་མཚན་གྱི་ཕུང་པོ་ལྔ་ཡོད་པའི་ཕྱིར། གསུམ་ཡང་ཡོད་དེ། རང་
མཚན་གྱི་གཟུགས་དང་རང་མཚན་གྱི་དུས་མཐའི་སྐད་ཅིག་མ་དང༌། ཚོར་སོགས་ཤེས་པ་གསུམ་
ཡོད་པའི་